Il-boosters tal-vaċċin tal-COVID-19 qed jaħdmu qal il-Ministru għas-Saħħa Chris Fearne f'post fuq il-midja soċjali filwaqt li rrefera għar-rata ta' mwiet irreġistrata f'Malta, kawża tal-virus, u li bħalissa meta kkumparata mal-kumplament tal-pajjiżi hi ta' żero. Il-Ministru Fearne irrefera għall-grafika li turi li Malta għandha l-inqas rata ta' mwiet filwaqt li appella biex Malta tibqa' miexja f'din id-direzzjoni u biex meta jkun wasal iż-żmien biex wieħed jieħu l-booster tal-vaċċin, jieħdu. Fearne kien qed jirreferi għall-informazzjoni maħruġa mill-Università ta' John Hopkins. Bħalissa f'Malta diġa' qed jingħata l-booster tal-vaċċin kontra l-COVID-19 u huma dawk ta' 'il fuq minn 70 sena li qed jingħataw il-booster filwaqt li qed jingħata anke l-istaff mediku u l-għalliema. Sat-Tnejn ingħataw 79,000 booster tal-vaċċin. Dawk ta' 'il fuq minn 60 sena se jkunu offruti l-booster mis-6 ta' Diċembru u dawk ta' 'il fuq minn 45 sena jistgħu japplikaw biex jieħduh mill-ewwel ġimgħa ta' Jannar 2022.